**TÁJÉKOZTATÓ**

**Települési adóról és bevallásáról**

Tisztelt Adózó!

Lovasberény Község Önkormányzatának Képviselő-testülete 2015. december 17. napján megtartott képviselő testületi ülésén a települési adó bevezetéséről döntött, a 21/2015. (XII.18.) önkormányzati rendelettel, mely 2016. január 18-án lép hatályba.

A helyi rendelet szerint Lovasberény község közigazgatási területén települési adóként földadó fizetési kötelezettség terheli a termőföld azon részletét, amely a település külterületén fekszik és az ingatlan-nyilvántartásban szántó, szőlő, gyümölcsös, kert, rét, legelő (gyep), nádas, fásított terület művelési ágban van nyilvántartva, kivéve ha a földrészlet az Evt-ben meghatározott erdőnek minősül.

Az adó alanya az a magánszemély, aki a naptári év első napján a föld tulajdonosa. Több tulajdonos esetén a tulajdonosok tulajdoni hányaduk arányában adóalanyok. Amennyiben a földet az ingatlan-nyilvántartásba bejegyzett vagyoni értékű jog terheli, az annak gyakorlására jogosult az adó alanya.

Valamennyi tulajdonos által írásban megkötött, és az adóhatósághoz írásban benyújtott megállapodásban a tulajdonosok az adóalanyisággal kapcsolatos jogokkal és kötelezettségekkel egy tulajdonost is felruházhatnak.

A helyi adókról szóló 1990. évi C. törvény (továbbiakban: Htv.) 1/A. § (1) bekezdésében foglaltak alapján a **települési adónak nem lehet alanya állam, önkormányzat, szervezet,** továbbá – e minőségére tekintettel **– vállalkozó**.

A Htv. 52. § 26. pontja értelmében **vállalkozó**: a gazdasági tevékenységet saját nevében és kockázatára haszonszerzés céljából, üzletszerűen végző

1. a személyi jövedelemadóról szóló törvényben meghatározott egyéni vállalkozó,
2. a személyi jövedelemadóról szóló törvényben meghatározott mezőgazdasági őstermelő, feltéve, hogy őstermelői tevékenységéből származó bevétele az adóévben a 600 000 forintot meghaladja,
3. a jogi személy, ideértve azt is, ha az felszámolás vagy végelszámolás alatt áll,
4. egyéni cég, egyéb szervezet, ideértve azt is, ha azok felszámolás vagy végelszámolás alatt állnak.

Az adókötelezettség a tulajdonjog, vagyoni értékű jog megszerzését követő év első napján keletkezik.

Az adókötelezettséget érintő változást a következő év első napjától kell figyelembe venni.

Az adókötelezettség a termőföld elidegenítés évének utolsó napján szűnik meg.

Az adóalany adókötelezettségét érintő változásokat minden esetben bejelentési kötelezettség terheli a változást követő 15 napon belül, melyet az e célra rendszeresített nyomtatványon kell bejelenteni.

* 2 -

Az adó alapja a földterület hektárban (ha) számított nagysága.

Az adó mértéke egységesen 2.000.- Ft/hektár/év.

Mentes az adó alól az az adóalany, akinek a tulajdonában, vagyoni értékű jogában lévő összes földterület nagysága egy hektárt nem haladja meg.

Az adót két egyenlő részletben kell megfizetni. Az első részlet fizetési határideje az adó bevezetésének évében április 15., majd minden év március 15., illetve szeptember 15.

**A fentiek alapján adókötelezettség terhel minden magánszemélyt, akinek a fenti leírás szerint termőföld van tulajdonában, ami Lovasberény külterületén helyezkedik el.**

**Az adót az adózó tartozik bevallani és megfizetni.** Az adóbevallást az e célra rendszeresített nyomtatványon – **az adó bevezetésének évében - 2016. február 28.** napjáig kell benyújtani az önkormányzat által rendszeresített nyomtatványon.

A nyomtatvány a www.lovasbereny.hu honlapról letölthető!

A bevallás elmulasztása mulasztási bírságot von maga után!

Törvényi hivatkozások:

– A helyi adókról szóló 1990. évi C. törvény 1. § (1), 1/A. § (1), (3), (4), (5) bekezdése,

– Lovasberény Község Önkormányzata Képviselő-testületének 21/2015. (XII.18.) önkormányzati rendelete a települési adóról.

Dr. Koncz László

jegyző